מספר פנימי: 2216198

הכנסת העשרים וחמש

**יוזם:**  **חבר הכנסת** **שמחה רוטמן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4558/25

הצעת חוק סמכויות שעת חירום (מעצרים) (תיקון – מעצרים מינהליים בגין חברות בארגון טרור), התשפ"ד–2024

|  |  |  |
| --- | --- | --- |
| הוספת סעיפים 11א ו-11ב | 1. | בחוק סמכויות שעת-חירום (מעצרים), התשל"ט–1979[[1]](#footnote-2) (להלן – החוק העיקרי), אחרי סעיף 11 יבוא: |
|  |  | הגבלת תחולה על אזרחי מדינת ישראל | 11א. | אין לעשות שימוש בסמכויות על פי חוק זה, או לפי חלק י' בתקנות ההגנה (שעת חירום), 1945[[2]](#footnote-3) כנגד אזרח של מדינת ישראל. |
|  |  | הוספת ארגון טרור על ידי שר הביטחון | 11ב. | (א) על אף האמור בסעיף 11א, היה לשר הביטחון יסוד סביר להניח שאזרח מדינת ישראל הוא חבר בארגון טרור המנוי בתוספת הראשונה לחוק זה, רשאי לעשות שימוש בסמכויות כלפיו לפי חוק זה. |
|  |  |  |  |  |  | (ב) שר הביטחון רשאי בצו, בהסכמת שר המשפטים ובאישור וועדת החוקה, חוק ומשפט של הכנסת (להלן – הוועדה), להוסיף ארגון טרור לתוספת הראשונה, אם שוכנע כי ארגון הטרור מפעיל אזרחים של מדינת ישראל במטרה לפגוע בקיומה של מדינת ישראל או במטרה לבצע מעשי טרור כנגד אזרחיה. |
|  |  |  |  |  |  | (ג) תוקפו של צו כאמור בסעיף קטן (ב) יהיה לתקופה שיקבע שר הביטחון ושלא תעלה על שנתיים; ואולם, שר הביטחון, בהסכמת שר המשפטים ובאישור הוועדה, רשאי להאריך את תוקף הצו כאמור לתקופות נוספות שלא תעלה על שנתיים כל אחת. |
|  |  |  |  |  |  | (ד) נודע לשר הביטחון על ארגון טרור שמתקיים בו האמור בסעיף קטן (ב), אולם נסיבות העניין מחייבות שימוש בסמכויות שבחוק זה או בתקנות ההגנה (שעת חירום), 1945 באופן מיידי, רשאי הוא ליתן צו המוסיף את ארגון הטרור לתוספת הראשונה באופן מיידי; תוקפו של צו כאמור יפקע בתוך 14 ימים, ולא ניתן להאריכו בתקופות נוספות. |
| הוספת תוספת | 2. | אחרי סעיף 15 לחוק העיקרי יבוא: |
|  |  |  | "תוספת  |
|  |  |  | (סעיף 11ב) |
|  |  |  | ארגון טרור המפעיל אזרחים של מדינת ישראל". |

דברי הסבר

מטרת הצעת חוק זו היא להגביר את ההגנות הקיימות על חירותם של אזרחי ישראל בהתאם לעקרונות הקבועים בחוק יסוד: כבוד האדם וחירותו.

סעיף 5 לחוק יסוד כבוד האדם וחירותו קובע: "אין נוטלים ואין מגבילים את חירותו של אדם במאסר, במעצר, בהסגרה או בכל דרך אחרת". כאשר פגיעה שכזו נעשית בהליך משפטי בו לאדם עומדות ההגנות השונות שהן ביסוד משטרה היהודי והדמוקרטי של מדינת ישראל, ובראשן חזקת החפות וזכות הטיעון בפני ערכאה שיפוטית בלתי תלויה, פגיעה שכזו עומדת במבחני המידתיות הקבועים בחוק יסוד כבוד האדם וחירותו, אולם כאשר מדובר בהליך של מעצר מנהלי, זכויות אלה נפגעות בצורה משמעותית.

לצד זאת, ברור שמדינת ישראל נאבקת על חייה ועל חיי אזרחיה אל מול ארגוני טרור נפשעים, המבקשים להשמידה, ועל כן נדרשות סמכויות שיאפשרו למערכת הביטחון לעתים גם להשתמש ב"נשק בלתי קונבנציונלי" כדוגמת המעצרים המנהליים או צווי ההגבלה מכח תקנות ההגנה שעת חירום.

המחויבות הראשונה במעלה של כל מדינה היא לאזרחיה, לביטחונם, לשלומם ולחירותם, וגם הזכויות הדיוניות שנועדו לשרת את הזכויות המהותיות הללו חייבים להישמר להם במידת האפשר, ועל כן הצעת החוק קובעת כי לא ניתן לעצור במעצר מנהלי אזרח של מדינת ישראל, אלא אם כן יש לשר הביטחון יסוד סביר להניח כי האדם חבר בארגון טרור ששם לו למטרה לפגוע בעצם קיומה של המדינה או לבצע מעשי טרור באזרחיה. האבחנה הזו מתחייבת מעצם העיקרון של דמוקרטיה מתגוננת שאינה מחוייבת לספק הגנות למי שמבקש להשמיד את עצם המסגרת המדינית או שהוא אויב המדינה.

הצעת החוק מבקשת לקבוע כי הוראות אלה יחולו אף על הסמכויות החריגות והדומות באופיין הקבועות בתקנות ההגנה שעת חירום.

כדי להגביר את הפיקוח הפרלמנטרי על השימוש בסמכות חריגה זו ולהדגיש את אופייה הזמני מוצע בהצעת החוק כי ארגוני הטרור שהשתייכות אליהם מאפשרת שימוש בסמכות המעצר המנהלי יאושרו בידי וועדת החוקה של הכנסת ותוקף צו המכריז עליהם יוגבל לשנתיים ויהיה צריך להיות מחודש מפעם לפעם.

כדי לתת מענה לצורך דחוף אם התגלה כי ארגון טרור שאינו מופיע בתוספת פועל בישראל במטרה להשמיד את המדינה או לבצע מעשי טרור כנגד אזרחיה, ונדרשת הפעלת סמכויות בדחיפות, הצעת החוק מבקשת לאפשר לשר הביטחון להוסיף באופן מיידי לתקופה שלא תעלה על 14 יום ארגון טרור לתוספת הראשונה. בתוך אותה תקופה יידרש שר הביטחון לקבל את הסכמת שר המשפטים ואת אישור וועדת החוקה של הכנסת.

--------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ד באדר ב' התשפ"ד (03.04.2024)

1. ס"ח התשל"ט, עמ' 76. [↑](#footnote-ref-2)
2. ע"ר מס' 1442, עמ' 855. [↑](#footnote-ref-3)